**DÔVODOVÁ SPRÁVA**

1. **Všeobecná časť**

Návrh zákona, ktorým sa mení a dopĺňa zákon č. 253/1994 Z. z. 222/2004 Z. z. o dani z pridanej hodnoty v znení neskorších predpisov (ďalej len „návrh zákona“) predkladajú na rokovanie Národnej rady Slovenskej republiky poslanci Národnej rady Slovenskej republiky Milan Vetrák a Milan Potocký.

**Hlavným cieľom návrhu zákona je finančná podpora pre fyzické osoby a právnické osoby podnikajúce v sektore kultúry a kreatívneho priemyslu (ďalej len „KKP“) prostredníctvom aplikácie zníženej sadzby DPH na vybrané tovary a služby zo sektora KKP.**

Sektor KKP patril medzi najviac ekonomicky zasiahnutý opatreniami v dôsledku pandémie Covid-19, dopyt po kultúrnych službách a produktoch v dobe súčasnej náročnej ekonomickej situácie sa vracia do normálu iba veľmi pomaly. Rozšírenie uplatňovania zníženej sadzby DPH, ktorá sa aktuálne v sektore KKP uplatňuje iba pri predaji tlačených kníh a periodických publikácií, by priniesla doplnkovú ekonomickú podporu podnikateľom v sektore KKP. Účinnosť zmeny právnej úpravy sa navrhuje od 1. januára 2024.

Zníženie sadzby DPH na vybrané produkty v sektore KKP je bežnou praxou aj v iných členských štátoch Európskej únie, využíva sa ako jeden z relevantných nástrojov ekonomickej podpory.Návrh produktov – tovarov a služieb - pre zaradenie do zníženej sadzby DPH (10%) je v súlade so smernicou 2006/112/ES o spoločnom systéme DPH.

**Uplatňovanie zníženej sadzby DPH navrhujeme rozšíriť o:**

* **e-knihy a zvukové nahrávky kníh (audioknihy);**
* **periodické publikácie s nižšou frekvenciou vydania (týždenník, mesačník)**
* **služba predplatného pre online periodiká a spravodajské portály;**
* **služba oprávnenia na vstup (vstupné) na predstavenia a vstupy, vrátane sezónneho lístku, pravidelného poplatku; týka sa divadiel, múzeí, galérií, výstav, koncertov, festivalov, vrátane ich streamingu,**
* **služba vstupu na premietanie filmov (kino);**
* **služby poskytované spisovateľmi, skladateľmi, výkonnými umelcami a ich autorské odmeny; vlastná pôvodná umelecká tvorba.**

Návrh zákona bude mať negatívny vplyv na rozpočet verejnej správy, pozitívny vplyv na podnikateľské prostredie a nebude mať žiadne sociálne vplyvy, vplyvy na životné prostredie ani vplyv na informatizáciu spoločnosti.

Návrh zákona je v súlade s Ústavou Slovenskej republiky, ústavnými zákonmi a ostatnými všeobecne záväznými právnymi predpismi Slovenskej republiky, medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právom Európskej únie.

**B. Osobitná časť**

**K Čl. I**

**K bodu 1**

Navrhuje sa zníženie sadzby DPH pre e-knihy a audioknihy, brožúry, letáky, podobné tlačiarenské výrobky, noviny, časopisy, periodiká, obrázkové knižky, predlohy na kreslenie alebo maľovanie pre deti a hudobniny v elektronickej podobe, ako aj pre audioknihy na fyzickom nosiči.

**K bodu 2**

Navrhuje sa aby sa znížená sadzba DPH pre noviny, časopisy a periodiká vzťahovala aj na noviny, časopisy a periodiká s nižšou frekvenciou vydávania ako štyrikrát týždenne.

**K bodu 3**

Do zoznamu služieb so zníženou sadzbou dane sa dopĺňajú vybrané služby z oblasti kultúry a kreatívneho priemyslu.

**K Čl. II**

Vzhľadom na potrebnú legisvakanciu sa účinnosť návrhu zákona navrhuje od 1. januára 2024.

**DOLOŽKA ZLUČITEĽNOSTI**

**návrhu zákona** **s právom Európskej únie**

**1. Navrhovateľ zákona:** skupina poslancov Národnej rady Slovenskej republiky

**2. Názov návrhu zákona:** návrh zákona, ktorým sa mení a dopĺňa zákon č. 253/1994 Z. z. 222/2004 Z. z. o dani z pridanej hodnoty v znení neskorších predpisov

**3. Predmet návrhu zákona:**

1. je upravený v primárnom práve Európskej únie, a to v čl. 113 Zmluvy o fungovaní Európskej únie,
2. je upravený v sekundárnom práve Európskej únie, a to v smernici Rady 2006/112/ES z 28. novembra 2006 o spoločnom systéme dane z pridanej hodnoty (Ú. v. EÚ L 347, 11. 12. 2006),
3. nie je obsiahnutý v judikatúre Súdneho dvora Európskej únie.
	* + 1. **Záväzky Slovenskej republiky vo vzťahu k Európskej únii:**

a) lehota na transpozíciu smernice uvedenej v bode 3 písm. b) uplynula 1. januára 2008, pričom táto smernica bola transponovaná do zákona uvedených v písmene c),

b) v danej oblasti nebol proti Slovenskej republike začatý postup Európskej komisie a ani konanie Súdneho dvora Európskej únie podľa článkov 258 až 260 Zmluvy o fungovaní Európskej únie,

c) smernica uvedená v bode 3 písm. b) bola transponovaná do zákona č. 222/2004 Z. z. o dani z pridanej hodnoty v znení neskorších predpisov a do zákona č. 465/2008 Z. z., ktorým sa menia a dopĺňajú zákony v pôsobnosti Ministerstva financií Slovenskej republiky v súvislosti so zavedením meny euro v Slovenskej republike.

1. **Stupeň zlučiteľnosti návrhu ústavného zákona s právom Európskej únie**

úplný.

**DOLOŽKA**

**vybraných vplyvov**

**A.1. Názov materiálu:** návrh zákona, ktorým sa mení a dopĺňa zákon č. 253/1994 Z. z. 222/2004 Z. z. o dani z pridanej hodnoty v znení neskorších predpisov

**Termín začatia a ukončenia PPK:** *bezpredmetné*

**A.2. Vplyvy:**

|  |  |  |  |
| --- | --- | --- | --- |
|   |  Pozitívne  |  Žiadne  |  Negatívne  |
| 1. Vplyvy na rozpočet verejnej správy |  |  | x |
| 2. Vplyvy na podnikateľské prostredie – dochádza k zvýšeniu regulačného zaťaženia? | x |  |  |
| 3. Sociálne vplyvy |  | x |  |
| – vplyvy na hospodárenie obyvateľstva, |  | x |  |
| – sociálnu exklúziu, |  | x |  |
| – rovnosť príležitostí a rodovú rovnosť a vplyvy na zamestnanosť |  | x |  |
| 4. Vplyvy na životné prostredie |  | x |  |
| 5. Vplyvy na informatizáciu spoločnosti |  | x |  |

**A.3. Poznámky**

*Vzhľadom na nedostupnosť dát v dostatočnom detaile, možno uviesť negatívny dopad na príjmovú stránku rozpočtu verejnej správy pri aplikácii zníženej sadzby DPH pre tieto vybrané produkty z odvetvia kultúry a kreatívneho priemyslu indikatívne, na hodnotu 1,9 mil. eur až 6,5 mil. eur ročne, a to na rok 2024, ako aj na ďalšie tri rozpočtové roky. Tento výpadok v štátnom rozpočte navrhujeme uhradiť z rozpočtovej rezervy (VPS) na riešenie vplyvov legislatívnych zmien, kde je alokovaných* 857 992 282 €.

*Možno očakávať pozitívny ekonomický vplyv na podnikateľov v odvetví kultúry a kreatívneho priemyslu, ktorí ponúkajú predmetné produkty (tovary a služby).*

**A.4. Alternatívne riešenia**

*bezpredmetné*

**A.5. Stanovisko gestorov**

*Návrh zákona bol zaslaný na vyjadrenie Ministerstvu financií SR a stanovisko tohto ministerstva tvorí súčasť predkladaného materiálu.*